Sekolah Menengah Kebangsaan Tun Syed Zahiruddin

**Sekolah Menengah Kebangsaan Tun Syed Zahiruddin** atau nama ringkasnya **SMK Tun Syed Zahiruddin**, merupakan sebuah Sekolah Menengah Kebangsaan yang terletak di Melaka.

SMK Tun Syed Zahiruddin juga dikenali sebagai **TUSZA** dalam kalangan warga sekolah, ibu bapa dan penduduk di sekitar sekolah. Nama ini ialah singkatan **Tu**n **S**yed **Za**hiruddin (Yang di-Pertua Negeri Melaka yang ke-4 iaitu Tun Syed Zahiruddin b. Syed Hassan). Singkatan ini adalah agar mudah untuk warga sekolah dan penduduk mengenali SMKTSZ.

## Sejarah

SMK Tun Syed Zahiruddin merupakan sebuah sekolah menengah baharu dalam daerah Jasin yang telah dibuka pada awal tahun 2011 bertempat di Kampung Ayer Tawar, Merlimau, Melaka. Penubuhan sekolah ini ialah rentetan daripada kepadatan bilangan murid di sekolah-sekolah menengah berhampiran seperti SMK Dato’ Abdul Rahman Ya’kub dan SMK Dang Anum. Sekolah ini mula dibina pada tahun 2008 dengan kos pembinaan sebanyak RM28 juta di bawah Rancangan Malaysia Kesepuluh (RMK-10) dan siap sepenuhnya pada 1 November 2010. Ia dibina di kawasan seluas 25 ekar meliputi 15 ekar kawasan bangunan pendidikan dan kemudahan prasarana yang lain.

Pada asalnya, sekolah ini telah dinamakan sebagai SMK Ayer Tawar sempena dengan nama kawasan ia didirikan. Namun, nama sekolah ini telah ditukar kepada SMK Tun Syed Zahiruddin sebagai mengenang jasa Yang Di-Pertua Negeri Melaka yang ke-4 iaitu Tun Syed Zahiruddin bin Syed Hassan.

SMK Tun Syed Zahiruddin memulakan sesi persekolahan yang pertama pada 3 Januari 2011. Jumlah murid seramai 330 orang terdiri daripada murid tingkatan 1, 2 dan 4 (19% murid Melayu, 8% murid Cina dan 1% murid India) dan guru seramai 25 orang (10 guru lelaki dan 15 guru perempuan) serta 3 orang staf.

Pada tahun 2011, pihak sekolah telah membuka 11 buah kelas terdiri daripada 4 buah kelas tingkatan 1, 4 buah kelas tingkatan 2 dan 3 buah kelas tingkatan 4. Menjelang tahun 2012 pula, pihak sekolah menambah bukaan kelas kepada 7 buah kelas lagi terdiri daripada kelas tingkatan 3 dan 5. Seterusnya pada tahun 2015 kelas tingkatan 1, 2, dan 3 telah dibuka sepenuhnya sebanyak 12 buah kelas terdiri dari 4 buah setiap tingkatan. Manakala tingkatan 4 sebanyak 5 buah kelas dengan penambahan mata pelajaran elektif iaitu Lukisan Kejuruteraan dan tingkatan 5 pula sebanyak 5 buah kelas.

Sekolah ini telah diterajui oleh dua orang pengetua semenjak penubuhannya pada tahun 2011, iaitu Tuan Haji Mat Johan bin Jahis dari 2011 sehingga 2017, manakala dari tahun 2017 bermula bulan 1 Mac hingga sekarang sekolah ini diterajui oleh Puan Hajah Nor Afzan binti Mat Salleh. Mulai tahun 2018, sekolah ini akan melalui transformasi terkini kerana mempunyai tiga aliran iaitu aliran Perdana, aliran Pendidikan Khas dan yang terkini iaitu aliran Tingkatan 6 yang mula beroperasi mulai Januari 2018 merangkumi sebanyak 12 kelas iaitu Tingkatan 6 Rendah dan 6 Atas yang terdiri daripada dua aliran iaitu aliran Sains dan Aliran Sastera.

Kemasukan pelajar Tingkatan 6 akan bermula pada 2 Januari 2018  yang terdiri daripada pelajar-pelajar dari SMK Dato' Abdul Rahman Ya'kub dari kelas aliran Sastera dan pelajar-pelajar SMK Dang Anum iaitu pelajar-pelajar dari aliran Sains. Hal ini kerana, operasi kelas tingkatan 6 dari kedua-dua sekolah tersebut akan ditamatkan sepenuhnya mulai tahun 2018. Selain itu, dengan kemasukan pelajar-pelajar tingkatan 6 ini, sekolah ini telah mempunyai pertambahan tenaga pengajar seramai 29 orang.

SMK Tun Syed Zahiruddin telah diberikan fasiliti surau baru yang mula beroperasi pada tahun 2013. Surau ini telah diberi nama An-Najihin yang bermaksud "kejayaan" diambil sempena himpunan nama-nama indah dalam Islam yang melambangkan kesepaduan yang jitu terhadap warga TUSZA pada masa ini.

Struktur bangunan surau ini didirikan dengan tidak menggunakan sebarang paku. Surau ini dibina bertujuan menampung kapasiti pelajar yang semakin bertambah tahun demi tahun sejajar dengan kemasukan pelajar Tingkatan 6 mulai tahun 2018. Di samping itu, surau ini dibina adalah untuk kemudahan para pelawat dan tetamu yang bertandang ke sekolah ini untuk menunaikan solat.

Pada penghujung sesi persekolahan tahun 2017, sekolah ini telah mula membuat renovasi terhadap Surau An-Najihin iaitu penambahan tempat wuduk serta kajang bagi tujuan keselesaan dan keselamatan pelajar. Sekolah ini juga telah dilengkapi dengan mural-mural hasil usaha guru-guru dan para pelajar. Landskap sekolah ini juga telah diperindah dari semasa ke semasa dengan pokok bunga yang pelbagai.

## Visi
Pendidikan Berkualiti Insan Terdidik Negara Sejahtera

## Misi
Melestarikan Sistem Pendidikan Yang Berkualiti Untuk Membangunkan Potensi Individu Bagi Memenuhi Aspirasi Negara

## Moto sekolah
Berilmu, Berwawasan, Cemerlang

## Slogan sekolah
Membangun Dengan Misi, Melayani Dengan Hati

## Lagu sekolah

Bersama kita berusaha
Membina kecemerlangan
Memantapkan ilmu di dada
Menjadi insan terbilang

SMKTSZ sekolah pilihan
Berusaha meningkatkan pencapaian
Menjana transformasi gemilang
Menuju kejayaan

Pendidikan berkualiti
Berlandaskan Satu Malaysia
Bersama cogan kata dijulang
Berilmu, Berwawasan, Cemerlang
Berilmu, Berwawasan, Cemerlang


## Lencana sekolah

;Biru
:Lambang perpaduan murid SMKTSZ yang berbilang bangsa, bersatu padu serta berusaha dalam memajukan pembangunan sekolah berasaskan sains dan teknologi.
;Kuning
:Mendukung dan menghormati lunas-lunas perlembagaan dan Falsafah Rukun Negara.
;Merah
:Lambang keberanian dan bersedia menghadapi segala rintangan dan cabaran dalam usaha meletakkan SMKTSZ sebagai sebuah sekolah yang berilmu, berwawasan dan cemerlang.
;Hijau
:Lambang kesuburan fizikal dan mental warga sekolah yang berada dalam Negeri Melaka Bandar Berteknologi Hijau.
;Putih
:Lambang kesucian, keikhlasan dan kesungguhan bagi mempertingkatkan ketahanan murid yang beradab, berkebudayaan dan berkeperibadian Malaysia.
;Bentuk gear dan geometri
:Lambang kepentingan sains dan teknologi dalam pendidikan seperti yang dihasratkan dalam Wawasan 2020 untuk menjadikan Malaysia sebagai sebuah negara maju.
;Gelungan rantai
:Sukan sebagai aktiviti dalam melahirkan murid yang sihat, cergas dan cerdas.
;Bentuk logo seperti plak
:Sekolah sentiasa ingin berjaya dan cemerlang dalam apa jua bidang yang diceburi.
;Tun Syed Zahiruddin
:Nama Yang Di-Pertua Negeri Melaka ke-4 iaitu Tun Syed Zahiruddin bin Syed Hassan.
;Berilmu, Berwawasan, Cemerlang
:Moto sekolah.

## Pengetua

## Barisan pentadbir

## Galeri

### Galeri Sejarah
Galeri Warisan Sejarah Sekolah SMK Tun Syed Zahiruddin telah ditubuhkan pada bulan Mei 2011 hasil cetusan idea Tuan Haji Mat Johan bin Jahis selaku Mantan Pengetua Sekolah Menengah Kebangsaan Tun Syed Zahiruddin (2011 – 2017). Penubuhan galeri ini adalah bermatlamatkan pemeliharaan warisan sejarah sekolah dan warisan budaya negara bagi menjana kecemerlangan Institusi Pendidikan SMK Tun Syed Zahiruddin. Galeri ini telah dibina di aras bawah blok akademik 2 dan diuruskan bersama oleh Panitia Sejarah dan Panitia Sivik dan Kewarganegaraan.

Pelbagai usaha telah dilakukan untuk merealisasikan idea penubuhan galeri ini dengan melibatkan majoriti tenaga pengajar terawal SMK Tun Syed Zahiruddin, antaranya ialah Allahyarhamah Pn Hajah Marina binti Mohd Said, Pn Ruhizatul-Alua binti Jali, Pn Hajah Siti Zakiah Ramtan, Pn Hajah Reny Azreena binti Abdul Rahman dan lain-lain lagi. Selain menyumbang tenaga, mereka juga turut menyumbang koleksi-koleksi barangan lama kepunyaan sendiri untuk dipamerkan sebagai sebahagian daripada jenis-jenis koleksi yang terdapat di dalam galeri ini. Oleh kerana itu, penubuhan galeri ini tidak membabitkan jumlah kos tertentu kerana ia dibina atas ihsan dan sumbangan warga guru di sekolah ini.

Terdapat pelbagai sudut di dalam Galeri Warisan Sejarah yang memaparkan tema-tema tertentu seperti sudut Informasi dan Sejarah Sekolah, koleksi gambar-gambar Yang di-Pertuan Agong Malaysia, Perdana Menteri Malaysia, tokoh-tokoh akademik pelbagai bidang ilmu dan sebagainya. Selain itu juga, terdapat pelbagai jenis koleksi khazanah lama yang terdiri daripada barang-barang dan peralatan tembaga, ukiran kayu jati, alat permainan tradisional, peralatan elektronik lama, peralatan dapur tradisional, sulaman tekad benang emas, set peralatan pakaian tradisional perkahwinan Melayu, alatan pertanian tradisional, koleksi tembikar dan pinggan mangkuk lama dan lain-lain lagi.

#### Objektif

Galeri Warisan Sejarah Sekolah ditubuhkan

# sebagai tempat mengumpul, menyimpan dan mempamerkan bahan-bahan sejarah SMK Tun Syed Zahiruddin dan khazanah lama warisan negara.
# sebagai pusat kajian dan penyelidikan sejarah.
# sebagai pusat informasi tentang sejarah SMK Tun Syed Zahiruddin.
# sebagai satu usaha penerapan dan penghayatan nilai patriotisme dan jati diri warga SMK Tun Syed Zahiruddin.
# sebagai satu usaha untuk menanam rasa cinta dan menghargai budaya warisan bangsa 

Koleksi barangan di dalam Galeri Sejarah

### Aktiviti sekolah
* Pelancaran Bulan Kemanusiaan dan Bulan Kemerdekaan (17 Julai 2017)
* Perasmian Minggu Bahasa 2017 (10 Julai 2017)
* Perasmian Minggu Teknik dan Vokasional (21 Julai 2017)
* Majlis Mesra Waris 2017 (6 Julai 2017)
* Majlis Ikrar Bebas Rasuah (Jun 17)

### Artikel sekolah
Pelbagai artikel mengenai sekolah ini telah tersiar dalam akhbar.

### Panorama sekolah
Terdapat 3 blok akademik di TUSZA. Blok 1 secara umumnya menempatkan beberapa kelas menengah atas dan menengah bawah. Blok 2 pula menempatkan kelas-kelas pendidikan khas,  menengah rendah dan menengah bawah. Blok 3 pula menempatkan perpustakaan sekolah, beberapa buah kelas dan bilik-bilik khas. Blok-blok ini berada membentuk secara empat segi dan blok di tengah menempatkan  pejabat sekolah, bilik guru, dan bilik-bilik khas. Terdapat blok lain yang menempatkan makmal-makmal sekolah, bengkel Kemahiran Hidup. Terdapat juga Dewan Ulul Azmi, surau dan kantin untuk kegunaan warga sekolah. 

## Pencapaian
# Johan Tandas Terbersih Sekolah Menengah Negeri Melaka – 2011
# Johan Folio Kerjaya Sekolah Menengah Negeri Melaka – 2011
# Johan Blog Kaunseling Sekolah Menengah Negeri Melaka – 2011
# Anugerah Perdana Pengurusan Bilik Kaunseling Sekolah Menengah Negeri Melaka – 2011
# Penyertaan Kebangsaan Toyota Eco Youth 2013
# Anugerah 5 Bintang Kebangsaan Program Minda Sihat Proaktif - 2016
# Tempat Kelima pertandingan blog peringkat Negeri Melaka – 2017
# Pertandingan Bola Tampar Perempuan Tempat Ke 4 Peringkat Negeri – 2017
#Pertandingan Bola Tampar Perempuan  peringkat Negeri  - 2019
#Ikon Inspirasi Guru Bimbingan & Kaunseling Sekolah Menengah 2020 - Cikgu Rugayah binti Sulaiman
#Anugerah Pengurusan Pembimbing Rakan Sebaya Unggul 5 Bintang Kebangsaan & Negeri - 2021
#Anugerah Pengurusan Pendidikan Pencegahan Dadah Kebangsaan & Negeri - 2021
#Ikon PPDa Kebangsaan & Negeri Melaka 2021 - Puteri Nursyamirah Zafifah binti Hinshamuddin

## Alamat
:Sekolah Menengah Kebangsaan Tun Syed Zahiruddin
:Ayer Tawar,
:77300 Merlimau,
:Melaka, Malaysia
 
:Telefon              =  06-2633492
:Faks                 =  06-2633471

## Rujukan


## Pautan luar

* Sekolah Menengah Kebangsaan Tun Syed Zahiruddin
*Facebook SMK TUN SYED ZAHIRUDDIN